Hajšel, Robert, poslanec Európskeho parlamentu (2020-07-08):
Dobrý deň prajem, vážený pán predsedajúci, vážení členovia vlády, vážení kolegovia poslanci, dovoľte mi poďakovať za to, že sme dostali my ako europoslanci zo všetkých politických frakcií sa vám prihovoriť a práve sa vám prihovoriť v tento dôležitý čas, kedy treba naozaj upozorniť na to, že sme možno na križovatke rozvoja Slovenska. Máme šancu urobiť Slovensko modernou krajinou založenou na dobre fungujúcej ekonomike, digitálnej, čoraz zelenšej a zároveň odolnejšej voči takým krízam, ako bola táto kríza. Keďže na rozdiel od predrečníka, a teda aj ďalšieho predrečníka, nebol som nikdy poslancom ani europoslancom, dovoľte mi povedať pár slov o sebe. Volám sa Robert Hajšel a som, hlavne poviem a obmedzím sa na to, že backgroundom som bývalý novinár, prvý novinár vôbec v Bruseli. Neskôr som bol riaditeľom kancelárie ruského parlamentu na Slovensku a teraz som bol zvolený na kandidátskej listine SMER – sociálna demokracia ako nezávislý kandidát do Európskeho parlamentu. Chcel by som zdôrazniť, že moje ťažisko práce v Európskom parlamente je odborná práca vo výbore pre priemysel, energetiku a výskum. Myslím si, že to je jeden z najstrategickejších výborov v rámci Európskeho parlamentu, lebo schvaľuje v podstate aj teraz, ako sa ukazuje v rámci fondu obnovy, všetky tie najťažšie a tie najdôležitejšie legislatívne akty, ktoré sú spojené so, s našou snahou naštartovať ekonomiku. Dá sa povedať, že keď sme vstupovali pred rokom do Európskeho parlamentu po voľbách, každý mal svoje vlastné ciele, ale to gro cieľov bolo urobiť z Európy zelenšiu, digitálnejšiu a urobiť to čím skôr. Teraz však prišla COVID kríza alebo koronakríza, všetko sa zmenilo a v podstate jedinou prioritou je zvládnuť túto krízu tak, aby sme znížili počet nezamestnaných, ktorých aj tak pribudne, aby sme prijali opatrenia, že budeme odolnejší voči takýmto krízam a zároveň aby sme naštartovali ekonomiku a pohli ju tým smerom, čo sme aj si zaumienili po týchto voľbách, čiže tým zeleným a tým digitálnym smerom. Toto všetko nám ponúkajú tieto dva nástroje, ktoré sa nám ponúkajú, a to je práve ten klasický sedemročný finančný rámec, z ktorého my hlavne profitujeme cez štrukturálne fondy a kohézny fond, čiže Európsky sociálny fond alebo európsky fond rozvoja. A potom ďalej máme teraz fond obnovy a odolnosti. To sú úplne nové peniaze, ktoré z dvoch tretín budú tvoriť granty a z jednej tretiny pôžičky. My sa musíme pripraviť, aby sme zvládli a pohltili čo najväčšie kvantum peňazí už v prvých dvoch, troch, štyroch rokoch. Čiže od roku 2020 do roku 2024. Možno to bude okolo 12 – 16 mld. eur. To sme ešte nikdy nerobili. Vždy, aj v tých najlepších rokoch míňania, sme vedeli minúť zmysluplne aj nezmysluplne možno 1,5 – 2 mld. Teraz budeme musieť míňať 3 – 4 mld. za rok. A musíme to urobiť zmysluplne. A ten plán obnovy musí byť postavený na prioritách Európskej únie a na tých našich nedostatkoch, ktoré nám Európska komisia vytkla v tzv. európskom semestri. Tých vecí je veľa. Nejde len o reformy verejnej správy alebo dôchodkové reformy, alebo reformy zdravotníctva, reformy školstva alebo fungovania vedy a výskumu u nás, aplikovaného výskumu, ale ide hlavne o to, aby sme my sa pohli dopredu aj v energetických oblastiach, a teda v budovaní zelenšej ekonomiky na Slovensku. Možnože niektorí ani z vás nevedia, koľko my už máme záväzkov na seba prijatých a čo všetko treba prijať a urobiť, aby sme ich vedeli splniť, lebo raz, ak ich nesplníme, budeme trestaní. My musíme zvýšiť našu napríklad energetickú efektívnosť aj zatepľovaním budov, práve aj tam môžu ísť tieto peniaze. My môžme a musíme znižovať energetickú náročnosť nášho priemyslu. My máme jednu z najhorších štruktúr priemyslu vôbec v Európskej únii. My musíme zároveň urobiť ďalšie opatrenia, ktoré povedú k tomu, aby sme napríklad znížili, aby sme, aby sme zvýšili, zvýšili podiel alternatívnych zdrojov, t. j. zelených zdrojov energie. My musíme niečo vymyslieť, ako, ako, a musíme mať na to aj svojich spojencov v rámci Európskej únie, ako prinútiť Európsku úniu, lebo dnes každý je proti plynu, dnes je každý proti jadru v Európskej únii, a musíme vymyslieť, aby sme aspoň na tých desať, dvadsať rokov mohli využiť aj tieto technológie ako premosťovací zdroj energie a premosťovacie technológie. Viete, že dnes je módou brojiť proti plynu aj proti jadru. Nevylučovať, resp. nevyčleňovať žiadne peniaze z európskych programov, z európskych zdrojov na tieto veci. To by nás mohlo poškodiť. Čiže my musíme mať toto všetko na zreteli. Ale my musíme využiť tento plán obnovy a ponúkajúce sa peniaze, aby sme sa čo najviac odabstrahovali od tohto plynu aj od jadra a aby sme zvládli ten nástup na alternatívne zdroje, lebo to je budúcnosťou. My musíme si všímať, čo sa deje v Nemecku napríklad s vodíkom, zeleným vodíkom, hej, ktorý sa vyrába elektrolýzou z vody. Je to, a s elektrikou… (Ruch v sále. Zaznenie gongu.) Pomocou elektriky, ktorá je z alternatívnych zdrojov. Ja si myslím, že je toho veľa a každý vie, čo máme robiť. A každý sa bojí toho, že my to nezvládneme v zmysle toho, že nevyčerpáme to všetko, ale o to nejde, že máme viac peňazí, my musíme, my môžme urobiť aj väčšie projekty a my máme v podstate predpísané, čo máme robiť. My musíme robiť zelenú transformáciu, my musíme robiť digitálnu transformáciu a teraz s COVID-om my vieme, že my musíme urobiť sektory aj v priemysle, aj v celkovej ekonomike, ktoré budú oveľa odolnejšie voči takýmto otrasom. Napríklad byť zásobený dostatočne v oblasti zdravotných pomôcok, v oblasti testovacích sád, v oblasti, keď len vypichujem toto zdravotníctvo, v oblasti zdravotného materiálu celkovo. My sme neboli na to pripravení, ale neboli na to pripravené ani iné štáty. Nefungoval v tom dobre ani vnútorný trh. A keď sa stala kalamita, každý si chránil, každý zatvoril hranice a nič sa nikde nevyvážalo a videli sme zábery, ako chodia ruské lietadlá alebo čínske lietadlá do Talianska a prinášajú materiál. Toto sa nemôže stať. Čiže aj my musíme tu s našimi spojencami v Európskej únii sa postarať o to, aby fungoval vnútorný trh. Dovoľte mi posledné sekundy využiť na to, aby som vám povedal, že pracujem, bol som tieňovým spravodajcom pre Fond pre spravodlivú transformáciu, z ktorého Slovensko môže dostať až jednu miliardu eur a tá musí ísť práve na tú zelenú transformáciu, o ktorej som hovoril a postaral som sa o to, aby nebolo treba dokladať ku každému euru k tomuto, k tomuto fondu z kohéznej politiky. Postaral som sa aj o to, aby nebol, nemuselo byť povinné kofinancovanie zo štátneho rozpočtu. Teraz ide o to, že som spravodajcom pre ďalší fond, pre ďalší nástroj, a to je nástroj pre zachovanie solventnosti tých podnikov, ktoré boli pred COVID-om zdravé. Aj to je niečo pre nás. Môžme zachrániť firmy, ktoré inak by boli zdravé, ale v dôsledku COVID-u pomaly smerujú ku krachu. Takže asi toľko. Ďakujem vám za pozornosť a teším sa na takéto stretnutie aj v budúcnosti.